Ir-Regolament tal-Kummissjoni (KE) Nru 2594/2001
tat-28 ta’ Diċembru 2001
li hu dderogat mir-Regolament (KE) Nru 174/1999 li jistabbilixxi regoli dettaljati speċjali fuq l-applikazzjoni tar-Regolament tal-Kunsill (KEE) Nru 804/68 dwar il-liċenzJi ta’ l-esportazzjoni u r-rimbursar ta’ l-esportazzjoni fil-każ tal-ħalib u l-prodotti tal-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju dwar l-organizzazzjoni komuni tas-suq tal-ħalib u l-prodotti tal-ħalib [1], kif l-aħħar emendat bir-Regolament (KE) Nru 1670/2000 [2], u b’mod partikolari l-Artikolu 31(14) tiegħu,
Billi:
(1) L-Artiklu 6 tar-Regolament tal-Kummissjoni (KE) Nru 174/1999 [3], kif l-aħħar emendat bir-Regolament (KE) Nru 2298/2001 [4], jiffissa l-perjodu tal-validità tal-liċenzJi ta’ l-esportazzjoni. Fil-każ tal-ġobon, dawn il-liċenzi jkunu validi sa l-aħħar tar-raba’ xahar wara l-ħruġ. Skond il-ftehim bilaterali bejn il-Komunità Ewropea u l-Konfederazzjoni Svizzera dwar il-kummerċ tal-prodotti agrikoli, iffirmat fil-Lussemburgu fil-21 ta’ Ġunju 1999, ir-rimbursar għall-ġobon esportat lejn l-Isvizzera għandu jitneħħa b’effett mid-data tad-dħul fis-seħħ ta’ dak il-ftehim, li bħalissa qed ikun irratifikat. Skond l-Artikolu 17 ta’ dak il-ftehim, għandu jidħol fis-seħħ fl-ewwel ġurnata tat-tieni xahar ta’ wara l-aħħar notifika tad-depożitu ta’ l-istrumenti ta’ ratifikazzjoni jew approvazzjoni tal-ftehimiet kollha msemmija f’dak l-Artikolu. Biex tkun żgurata l-konformità mad-disposizzjonijiet tal-ftehim ikkonċernat, il-perjodu tal-validità tal-liċenzji msemmija għandu jiqsar sabiex, meta l-ftehim jidħol fis-seħħ, il-liċenzi maħruġa bir-rimbors iffissat bil-quddiem li jkunu mmirati lejn l-Isvizzera ma jkunux aktar validi.
(2) Il-miżuri pprovduti f’dan ir-Regolament huma b’mod konformi ma’ l-opinjoni tal-Kumitat għall-Immaniġġar tal-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
Minkejja l-Artikolu 6(ċ) tar-Regolament (KE) Nru 174/1999, il-liċenzji ta’ l-esportazzjoni bir-rimbors iffissat bil-quddiem għall-prodotti li jaqgħu taħt il-kodiċi CN 0406, immirati lejn l-Isvizzera, jkunu validi sa l-aħħar tax-xahar ta’ wara dak il-ħruġ.
Artikolu 2
Dan ir-Regolament jidħol fis-seħħ fl-1 ta’ Jannar 2002.
Jgħodd għall-liċenzji maħruġa mill-1 ta’ Jannar 2002 ’il quddiem.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta’ Diċembru 2001.